जिले में बनेंगे चार नए ब्लाक, दूरियां होंगी कम, तेजी से होगा विकास
प्रशासनिक रिपोर्टर | बिलासपुर
जिले में चार नए ब्लाक बनाने मंजूरी मिल गई है। जिसमें रतनपुर, सीपत, सकरी व बेलगहना शामिल किए गए हैं। इनके ब्लाक बनते ही इस क्षेत्र के लोगों की ब्लाक स्तरीय दूरियां घटेंगी। सिविल काेर्ट, राजस्व जैसे सारे काम होने से क्षेत्र के विकास में इजाफा होगा।
पुनर्गठन आयोग की अनुशंसा पर मुहर लगाते हुए राष्ट्रपति ने राज्य में 70 नए ब्लाक बनाने सहमति दे दी है। इसके अंतर्गत जिले में 4 नए ब्लाक बनने हैं। इसमें रतनपुर, सीपत, सकरी व बेलगहना का नाम शामिल किया गया है। वर्तमान में रतनपुर व बेलगहना कोटा ब्लाक में, सीपत मस्तूरी ब्लाक में व सकरी तखतपुर ब्लाक में शामिल हैं। जिले में अभी 7 ब्लाक हैं। इसमें मरवाही, गौरेला, पेंड्रा, तखतपुर, कोटा, मस्तूरी व बिल्हा शामिल हैं। चार अन्य ब्लाक बनने से विकासखंडों की संख्या 11 हो जाएगी। काम का विकेंद्रीकरण होने से एक ओर जहां मौजूदा विकासखंडों में काम का भार कम होगा, तो दूसरी ओर क्षेत्रवासियों को ब्लाक स्तरीय काम के लिए अधिक दूर नहीं जाना पड़ेगा। क्षेत्र का विकास होगा वो अलग। ब्लाक स्तर पर दूरियों का जायजा लिया जाए तो बनने वाले नए विकासखंडों की संबद्ध ब्लाकों ने दूरी 20 से 30 किलोमीटर के बीच पड़ती है। ग्रामीण क्षेत्रों की दूरी तो और ज्यादा होती है। नए ब्लाक बनने से संबंधित स्थान व क्षेत्र के लोगों को विकासखंड स्तरीय काम कराने ज्यादा फासला तय नहीं करना पड़ेगा। किसी काम में दिनभर लगने वाले समय की बचत होगी।
स्वास्थ्य सहित अन्य सुविधाओं में होगा इजाफा
नए ब्लाक बनने ने वर्तमान ब्लाकों का भार कम होगा। क्षेत्र सीमा सिमटने से भीड़ भी कम होगी। यही स्थिति नए ब्लाकों में भी होगी। ब्लाक बनने से उस क्षेत्र का विकास स्तर बढ़ जाएगा। एसडीएम, तहसील कार्यालय की सुविधा मिलने से राजस्व संबंधी काम वहीं हो जाएंगे। सिविल कोर्ट लगने से संबंधित मामलों का भी वहीं निबटारा हो सकेगा। इसके अलावा सबसे बड़ी सुविधा के रूप में स्वास्थ्य सुविधाओं में इजाफा होगा। वर्तमान में ब्लाक के लिए सीमित स्थानों में प्राथमिक स्वास्थ्य केंद्र तक की सुविधाएं मिल पा रही हैं। ब्लाक बनने से यहां सामुदायिक स्वास्थ्य केंद्र खुल जाएंगे।
hin_Deva mai_Deva hin_Deva hin_Deva hin_Deva hin_Deva